شينا

شينا (Chyna) (27 ديسمبر 1969 - 20 ابريل 2016) ممثلة بورنوجرافية امريكية ، اسمها الحقيقى چوان مارى لورير (Joan Marie Laurer) .

نشأتها 

اتولدت شينا يوم 27 ديسمبر 1969 فى مدينة روتشستر فى ولاية نيو يورك الامريكية ، وهى طفلة اتعلمت العزف على الكمنجه . ولما وصلت لسن 16 سنة سابت بيتها بعدما حاولت امها انها تجبرها على العلاج من ادمان المخدرات ، وابتدت تشتغل جنب دراستها لغاية لما خدت الشهادة الثانوية وهى فى اسبانيا .

بعد كده دخلت شينا جامعة تامبا فى ولاية فلوريدا الامريكية واتخصصت فى الادب الاسبانى واتعلمت فيها كمان لغه فرنساوى و لغه المانى ، و كانت عضو فى هيئة تدريب ظباط الاحتياط ومستشار مقيم فى سكن الطلبة . وفى سنة 1992 اتخرجت شينا من الجامعة و كانت بتتمنى انها تشتغل فى مكتب دخليقات الفيدرالى أو فى إدارة مكافحة المخدرات وتستفيد هناك من معرفتها باللغات اللى اتعلمتها . بعد كده طلبت التطوع فى فيالق السلام واتقبل طلبها واختاروها للسفر لدولة جواتيمالا .

بعدما رجعت شينا من جواتيمالا اشتغلت فى اكتر من مهنة ، مرة جرسونة فى كباريه ومرة تانية مغنية فى فرقة ومرة تالتة عاملة خط دردشة رقم 0900 . وفى سنة 1994 درست كورس تدريب مدته ست اسابيع علشان تشتغل مضيفة جوية ، لكن بعدما نجحت وخلاص كانت رايحة للمطار تستلم شغلها الجديد وتسافر اول رحلة ليها كمضيفة وهى فى الطريق عملت حادثة بالعربيه اللى كانت راكباها واتصابت بكسور فى مناخيرها وفى الكاحل و إصابة فى ضهرها وجروح فى وشها واضطرت علشان كده انها تقعد فى المستشفى اربع ايام للعلاج بعد الحادثة دى وضاعت عليها الوظيفة الجديدة على ايد ماتستلمها . وبعدما شفيت من اثار الحادثة لقيت شغل مع اختها كاثى (Kathy) فى بيع اجهزة البيجر اللى كانت منتشرة قبل ظهور الموبايلات ، وبعد كده اتعلموا هما الاتنين الرقص الشرقى واشتغلوا رقاصات فى كباريه مشهور .

دخولها عالم مصارعة المحترفين 

ابتدت شينا التدريب على مصارعة المحترفين سنة 1995 فى مدرسة (Wladek "Killer" Kowalski) فى مدينة مالدن فى ولاية ماساتشوستس الامريكية ، ولعبت اول ماتش مصارعه ليها فى نفس السنة ضد مصارع لابس هدوم واحده ست .

فى سنة 1996 اتقابلت شينا مع نجوم مصارعة المحترفين تربل اتش (Triple H) و شون مايكلز (Shawn Michaels) باعتبارهم المؤديين فى الدبليو دبليو اى (WWE) وقرروا ضمها لدبليو دبليو اى (WWE) كحارس شخصى . فى الاول كان المصارع المشهور فينس ماكمان (Vince McMahon) صاحب شركة دبليو دبليو اى (WWE) رافض انه يضمها للشركة على اساس ان الجمهور مش هايقتنع بأن واحدة ست تقدر تضرب المصارعين الرجاله ، لكنه غير رأيه بعدما شافها يوم 16 فبراير 1997 وهى حارس شخصى للمصارع المشهور تربل اتش (Triple H) لما ساعدته فى الفوز بالماتش عن طريق توجيه الضربة الجامدة لمنافسه فوق الفخد . ومن الوقت ده خدت اسم الشهرة اللى اتعرفت بيه هو شينا (Chyna) علشان يبقى سهل النطق بدل اسمها الأصلى .

فى شهر يناير 1999 شينا سابت المصارع تربل اتش (Triple H) وانضمت لخصومه فينس ماكمان (Vince McMahon) و كين (Kane) .

فى شهر يونيه 1999 كانت شينا اول واحدة ست تتأهل لبطولة (King of the ring tournament) وكمان كانت اول ست تبقى المرشح رقم واحد لبطولة الدبليو دبليو اى (WWE) .

فى سنة 2000 اتصاحبت شينا على المصارع الراحل ادى جيريرو (Eddie Guerrero) ولعبوا مع بعض كفريق واحد فى ماتشات مصارعة مختلطة الجنسين ، لكنهم انفصلوا عن بعض فى شهر نوفمبر 2000 بعد خيانته ليها .

فى شهر نوفمبر 2000 ظهرت شينا فى صور وهى عريانة ملط فى مجله بلاى بوى Playboy ، وده اللى عرضها لهجوم عدد كبير من المصارعين على اعتبار انها اساءت ليهم .

فى يوم 30 نوفمبر 2001 انسحبت شينا من عضوية الدبليو دبليو اى (WWE) .

فى سنة 2002 سافرت شينا لاليابان وانضمت لمصارعة المحترفين اليابانية الجديدة (New Japan Pro Wrestling) ولعبت عدد من ماتشات المصارعة للدعاية والإعلان عن الرياضة الجديدة دى . وفى المدة اللى قضيتها فى اليابان اشتغلت فترة فى تدريس اللغة الانجليزى وفى الوقت ده انضمت لطايفة المورمون .

دخولها فى مجال البورنوجرافيا 

فى سنة 2004 دخلت شينا فى مجال البورنوجرافيا بعدما مثلت اول فيلم بورنوجرافى ليها و هو One Night in China اللى كسب بجايزة 2006 AVN Award كأحسن مبيعات ، وكمان مثلت افلام بورنوجرافية غيره زى Another Night in China و Backdoor to Chyna اللى خد جايزة 2012 AVN Award كأحسن شريط جنسى للمشاهير و Chyna is Queen of the Ring و Avengers XXX: A Porn Parody و She Hulk XXX:A Porn Parody

ابرز الاحداث اللى مرت بيها فى حياتها 
شينا كانت عملت اكتر من عملية لزرع بز نتيجة التمزق اللى حصل اكتر من مرة فى بزازها بسبب الضرب المبرح اللى اخدته فى ماتشات المصارعة اللى كانت بتلعبها .

شينا كانت صاحبة علاقات عاطفية و جنسية متعددة ، وده سبب ليها مشاكل كتيرة مادية ومعنوية .

فى يوم 8 فبراير 2007 اللى ماتت فيه صاحبتها الممثلة الراحلة انا نيكول سميث (Anna Nicole Smith) كانت شينا فى حالة نفسية سيئة جدا ظهرت فى التصريحات اللى قالتها يومها فى برنامج Larry King Live لما قالت انها هاتحصلها قريب لأنها هى كمان اتعرضت لحاجات كتيرة زى اللى اتعرضت ليها صاحبتها .

فى شهر نوفمبر 2007 قدمت شينا طلب لتغيير اسمها الحقيقى من جوان مارى لورير (Joan Marie Laurer) لشينا (Chyna) اللى هو اسم الشهرة بتاعها لما كانت بتلعب مصارعة ، بسبب أنه بعدما انسحبت من عضوية الدبليو دبليو اى (WWE) ماكانش من حقها الاستفادة من اسم شينا كعلامة تجارية لأنه مش اسمها الحقيقى .

شينا كانت مدمنة مخدرات وده كان سبب التصرفات الغريبة اللى كانت بتعملها ، زى يوم كانت فيه موجودة فى كباريه فى مدينة نيو يورك فى ولاية نيو يورك وفجأة قلعت كل هدومها وجريت قدام الناس وهى عريانة ملط و نطت جوه حوض اسماك كبير ، ولما كانت فى برنامج Hward Stern و كانت بتتكلم كلام مش مفهوم وبتسرح كتير ، ولما قالت انها مش عايزة تتعاطى المخدرات بعد كده لكن لو شافت الكوكايين قدامها هاتاخده لأنها ضعيفة قدامه . وسبق ليها دخول مصحة متخصصة فى العلاج من ادمان المخدرات .

وفاتها 
فى يوم 20 ابريل 2016 ماتت شينا فى بيتها فى مدينة ريدوندو بيتش فى ولاية كاليفورنيا الامريكية نتيجة جرعه زايده كانت اخدتها من الادوية المخدرة بتاعتها ، واللى اكد النتيجة دى البيان اللى كان صادر من حسابها على تويتر .

مصادر

لينكات برانيه 
 

ممثلات بورنوجرافيات
موديلات عريانة
رقاصات استربتيز
ممثلات شبقيات
ممثلات بورنوجرافيات سحاقيات
موديلات بلاى بوى
بلاى بوى بلاى ميت
رقاصات شرقيات امريكيات
رقاصات امريكيات
مصارعات محترفات امريكيات
لاعبات كمال اجسام امريكيات
مغنيات امريكيات
كتاب بايسكشوال
كاتبات امريكيات
مؤلفين سيره ذاتيه امريكان
اعلاميين امريكان
ناس امريكان بتلفزيون الواقع
ممثلات بورنوجرافيات من ولاية نيو يورك
ممثلات بورنوجرافيات امريكيات